《和刘孝绰落月望水一首》
明代·黄省曾

扇坠雾初萦，眉低水乍明。珠随湘佩出，苧趁越歌成。

悠悠带星逝，晃晃并河盈。照心耿残对，流年徂駃征。

莲舟潜女色，瓜舸荡人情。绮鸳含藻宿，文鲤抱荷行。

颓光不可揽，芳夕自怔营。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。